Na temelju odredbe članka 54. stavak 1. Zakona o ustanovama („Narodne novine“ broj 76/93, 29/97, 47/99 i 35/08), odredbe članka 98. stavka 3. Zakona o odgoju i obrazovanju u osnovnoj i srednjoj školi („Narodne novine“ 87/08, 86/09, 92/10, 105/10-ispravak, 90/11. 5/12., 16/12., 86/12., 126/12., 94/13. i 152/14.), te članka 54. Statuta Osnovne škole Visoko, Školski odbor Osnovne škole Visoko, a na temelju prethodne suglasnosti Varaždinske županije, Klasa: 012-03/15-01/33, Urbroj: 2186/1-02/1-15-3 od 9. ožujka 2015. godine, dana 24.ožujka 2015. godine, d o n o s i

IZMJENE I DOPUNE STATUTA

OSNOVNE ŠKOLE VISOKO

Članak 1.

U članku 1. Statuta Osnovne škole Visoko (Klasa: 012-03-01/08-1-3; Urbroj: 380/08-01) brišu se riječi „izricanje pedagoških mjera“.

Članak 2.

Članak 17. mijenja se i glasi:

 „Škola radi na temelju školskog kurikuluma i godišnjeg plana i programa rada.

 Školski kurikulum donosi se na temelju nacionalnog kurikuluma i nastavnog plana i programa.

 Školski kurikulum donosi prema prijedlogu Učiteljskog vijeća i prethodnog mišljenja Vijeća roditelja, Školski odbor najkasnije do 30. rujna tekuće godine.

 Godišnji plan i program rada Škole, na temelju nastavnog plana i programa i školskog kurikuluma, prema prijedlogu ravnatelja i prethodnom mišljenju Vijeća roditelja, donosi Školski odbor najkasnije do 30. rujna tekuće godine.

 O prijedlogu školskog kurikuluma i godišnjeg plana i programa raspravlja Vijeće roditelja koje je svoje mišljenje dužno dostaviti Školskom odboru. Ukoliko Vijeće roditelja ne dostavi prethodno mišljenje, smatra se da na prijedlog školskog kurikuluma i godišnjeg plana i programa rada nema primjedbi.

 Godišnji plan i Školski kurikulum obavezno je elektroničkim putem dostaviti Ministarstvu do 5. listopada tekuće godine te objaviti na web stranici Škole u skladu s propisima vezanim uz zaštitu osobnih podataka.“

Članak 3.

U članku 32. stavak 2. mijenja se i glasi:

„Odluku o kućnom redu donosi školski odbor nakon provedene rasprave na učiteljskom vijeću, vijeću roditelja i vijeću učenika.“.

Članak 4.

Članak 33. mijenja se i glasi:

 „Školski odbor nakon rasprave na Učiteljskom vijeću, Vijeću roditelja i Vijeću učenika donosi Etički kodeks neposrednih nositelja odgojno-obrazovnih djelatnosti u Školi prema kojemu su dužne postupati sve osobe koje kodeks obvezuje.“

Članak 5.

Članak 103. mijenja se i glasi:

„Ravnatelj školske ustanove mora ispunjavati sljedeće uvjete:

1) završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti: sveučilišni diplomski studij ili integrirani preddiplomski i diplomski sveučilišni studij ili specijalistički diplomski stručni studij;

2) uvjete propisane člankom 106. ovoga Zakona,

3) najmanje osam godina staža osiguranja u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

Osim osobe koja je završila neki od studija iz stavka 1. točke 1. ovoga članka, ravnatelj osnovne škole može biti i osoba koja je završila stručni četverogodišnji studij za učitelje kojim se stječe 240 ECTS bodova.

Iznimno, osoba koje ne ispunjava uvjete iz stavka 1. točke 1. ili stavka 2. ovoga članka, može biti ravnatelj osnovne škole, ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu (»Narodne novine«, br. 59/90., 26/93., 27/93., 29/94., 7/96., 59/01., 114/01. i 76/05.).«.

 Ravnatelj školske ustanove, uz uvjete propisane stavkom 1. ovog članka, mora imati i licenciju za rad ravnatelja.“

Članak 6.

Članak 107. mijenja se i glasi:

 „Ako Školski odbor prema natječaju u postupku određenom ovim statutom ne imenuje ravnatelja, imenovat će vršitelja dužnosti ravnatelja.

Za vršitelja dužnosti ravnatelja može biti imenovana osoba koja ispunjava uvjete za učitelja odnosno stručnog suradnika.

Glasovanje za vršitelja dužnosti ravnatelja obavlja se tajnim glasovanjem.

Mandat vršitelja dužnosti ravnatelja traje do imenovanja ravnatelja, a najdulje godinu dana.

Osoba imenovana za vršitelja dužnosti ravnatelja sklapa sa školskim odborom ugovor o radu na određeno vrijeme za obavljanje poslova vršitelja dužnosti ravnatelja u skladu s važećim propisima.

Ako osoba koja je imenovana za vršitelja dužnosti ravnatelja ima sa Školom sklopljen ugovor o radu na neodređeno vrijeme za poslove učitelja ili stručnog suradnika ima pravo na mirovanje ugovora o radu za razdoblje u kojem će obavljati poslove vršitelja dužnosti ravnatelja.

Vršitelj dužnosti ravnatelja ima sva prava i obveze ravnatelja.

Vršitelj dužnosti ravnatelja imenuje se sukladno odredbi ovoga članka i u slučaju kada je ravnatelj razriješen te kada Škola nema ravnatelja.

Za vršitelja dužnosti ravnatelja ne može biti imenovana osoba kojoj je ministar uskratio suglasnost u postupku imenovanja ravnatelja Škole.“

Članak 7.

U članku 111 a. mijenja se točka 5. i glasi:

 „dostavom pravomoćnog rješenja o priznanju prava na invalidsku mirovinu zbog potpunog gubitka radne sposobnosti.“

Članak 8.

Članak 113. mijenja se i glasi:

 „Škola ima tajnika.

 Tajnik škole može biti osoba koja je završila sveučilišni diplomski studij pravne struke ili specijalistički diplomski stručni studij javne uprave.

 Ako se na natječaj ne javi osoba koja ispunjava uvjete iz stavka 2. ovog članka ravnatelj može za tajnika škole izabrati osobu koja je završila preddiplomski stručni studij upravne struke.

 Tajnik obavlja poslove koje propiše ministar znanosti, obrazovanja i sporta.

 Tajnik škole zasniva radni odnos na temelju natječaja.

Članak 9.

U članak 115. iza točke 6. dodaje se točka 7. koja glasi:

„raspravlja o prijedlogu Etičkog kodeksa neposrednih nositelja odgojno – obrazovne djelatnosti i Kućnog reda“

Dosadašnje točke 7., 8., 9., 10. i 11. postaju 8., 9., 10., 11. i 12.

Članak 10.

U članku 116. stavku 2. iza točke 3. dodaje se nova točka 4. koja glasi:

„utvrđuje ocjenu iz vladanja, na prijedlog razrednika“

Dosadašnje točke 4., 5., 6. i 7. postaju točke 5., 6., 7. i 8.

Stavak 4. se briše.

Članak 11.

Članak 118. mijenja se i glasi:

 „Radnici Škole su osobe koje su sa Školom sklopile ugovor o radu na neodređeno ili određeno vrijeme s punim ili nepunim radnim vremenom i druge osobe potrebne za rad školske ustanove.

Zbog ispunjavanja posebnih potreba učenika s teškoćama u razvoju, školska ustanova može na prijedlog osnivača, a uz suglasnost Ministarstva, u odgojno-obrazovni proces uključiti pomoćnike u nastavi ili stručno komunikacijske posrednike koji nisu samostalni nositelji odgojno-obrazovne i/ili nastavne djelatnosti, na način i pod uvjetima propisanim pravilnikom koji donosi ministar nadležan za obrazovanje.“

Članak 12.

U članku 125. stavak 3. se briše.

Članak 13.

Članak 127. mijenja se i glasi:

 „Redoviti učenik može tijekom obrazovanja prijeći iz jedne škole u drugu koja ostvaruje isti obrazovni program, najkasnije do početka drugog polugodišta

U slučaju prelaska učenika iz jedne škole u drugu, škola iz koje učenik odlazi izdaje prijepis ocjena i ispisuje učenika u roku od sedam (7) dana od dana primitka obavijesti o upisu učenika u drugu školu.

 Za učenika koji je prešao u drugu osnovnu školu, Škola u matičnoj knjizi zaključuje posljednji razred koji je završio u školi.

Iznimno od stavka 1. ovoga članka, ako se učenik preseli iz jednog mjesta u drugo, škola koja ostvaruje isti obrazovni program u drugom mjestu dužna je upisati učenika i nakon kraja prvog polugodišta.

Iznimno od stavka 1. ovoga članka, škola je dužna upisati učenika i nakon kraja prvog polugodišta ako je učeniku izrečena pedagoška mjera preseljenja u drugu školu.“

Članak 14.

Članak 127. a. mijenja se i glasi:

 „Strani jezik koji se počinje učiti u prvom razredu osnovne škole prvi je strani jezik do kraja osnovnog obrazovanja.

Učenik koji radi prelaska u drugu osnovnu školu nastavlja školovanje u osnovnoj školi koja ne izvodi nastavu stranog jezika koji je učenik do prelaska u tu školu pohađao, osnovna škola u kojoj učenik nastavlja školovanje dužna je učeniku omogućiti promjenu stranog jezika koji će biti prvi strani jezik, uz uvjet da je na provjeri znanja utvrđena mogućnost uključivanja u nastavu tog stranog jezika ili mu omogućiti pohađanje tog stranog jezika u drugoj osnovnoj školi.

Pisanu i usmenu provjeru znanja iz stavka 2. ovoga članka provodi tročlano povjerenstvo koje imenuje ravnatelj škole u kojoj učenik nastavlja školovanje.

Ako učenik pohađa strani jezik u drugoj osnovnoj školi, ta je škola dužna osnovnoj školi u koju je učenik upisan dostaviti zaključnu ocjenu radi upisa u pedagošku dokumentaciju.

 Uvjete i način pohađanja nastave stranog jezika u drugoj osnovnoj školi utvrđuje škola uz suglasnost Ureda državne uprave i roditelja učenika.

Ako učenik u osnovnoj školi ponavlja razred, škola mu je dužna omogućiti učenje stranog jezika koji mu je bio prvi strani jezik.“

Članak 15.

U članku 133. dodaje se stavak 3. koji glasi:

 „Učenik ili roditelj koji nije zadovoljan ocjenom iz vladanja može u roku od dva dana podnijeti zahtjev učiteljskom vijeću radi preispitivanja ocjene. Odluka o ocjeni iz vladanja učiteljskog vijeća je konačna.“

Članak 16.

Članak 134. mijenja se i glasi:

 „Učenik ili roditelj koji nije zadovoljan zaključenom ocjenom iz pojedinog nastavnog predmeta ima pravo u roku od dva (2) dana od završetka nastavne godine podnijeti zahtjev Učiteljskom vijeću radi polaganja ispita pred povjerenstvom.

Polaganje ispita iz stavka 1. ovoga članka provodi se u roku od dva (2) dana od dana podnošenja zahtjeva.“

Članak 17.

Članak 135. mijenja se i glasi:

„Povjerenstvo iz članka 134. stavka 1. čine tri (3) člana koje određuje Učiteljsko vijeće.

Ako Povjerenstvo na ispitu utvrdi prolaznu ocjenu ta je ocjena je konačna.

Ako Povjerenstvo utvrdi učeniku ocjenu nedovoljan (1), a učenik ima zaključenu ocjenu nedovoljan (1) iz najviše dvaju nastavnih predmeta, upućuje ga se na dopunski rad iz članka 136. ovoga statuta.“

Članak 18.

Članak 136. mijenja se i glasi:

 „Za učenika koji na kraju nastavne godine ima ocjenu nedovoljan (1) iz najviše dva nastavna predmeta, Škola je dužna organizirati pomoć u učenju i nadoknađivanju znanja kroz dopunski rad koji je učenik dužan pohađati.

Dopunski rad iz stavka 1. ovoga članka utvrđuje Učiteljsko vijeće po nastavnim predmetima.

Dopunski rad ne može trajati kraće od 10 i dulje od 25 sati po nastavnom predmetu.

Ako učenik tijekom dopunskog rada ostvari očekivane ishode učitelj mu zaključuje prolaznu ocjenu. S ocjenom ili potrebom upućivanja na popravni ispit učitelj je dužan upoznati učenika na zadnjem satu dopunskog rada.

Ako se učeniku od četvrtog do osmog razreda ne zaključi prolazna ocjena, upućuje ga se na popravni ispit.“

Članak 19.

Članak 138. mijenja se i glasi:

„Popravni ispit iz članka 136. stavka 5. ovog Statuta održava se krajem školske godine, a najkasnije do 25. kolovoza tekuće školske godine.

Termine održavanja popravnih ispita određuje Učiteljsko vijeće te ih objavljuje na mrežnim stranicama i oglasnoj ploči Škole.“

Članak 20.

Članak 143. mijenja se i glasi:

 „Učenika koji nije uspješno položio popravni ispit upućuje se na ponavljanje razreda.“

Članak 21.

Članak 181. mijenja se i glasi:

 „Predstavnik Vijeća učenika sudjeluje u radu tijela škole kada se odlučuje o pravima i obvezama učenika, bez prava odlučivanja.

Vijeće učenika:

* priprema i daje prijedloge tijelima Škole o pitanjima važnim za učenike, njihov rad i rezultate u obrazovanju
* izvješćuje pravobranitelja za djecu o problemima učenika
* daje sugestije glede provedbe izleta i ekskurzija
* predlaže osnivanje učeničkih klubova i udruga
* daje pritužbe ravnatelju, Učiteljskom vijeću i Školskom odboru glede statusa i položaja učenika i poslovanja Škole
* raspravlja o prijedlogu Etičkog kodeksa neposrednih nositelja odgojno-obrazovne djelatnosti i Kućnog reda
* predlaže mjere poboljšanja uvjeta rada u Školi
* predlaže kandidate za općinski, gradski i županijski savjet mladih
* surađuje kod donošenja kućnog reda
* pomaže učenicima u izvršenju školskih i izvanškolskih obveza
* skrbi o socijalnoj i zdravstvenoj zaštiti učenika
* obavlja druge poslove određene ovim Statutom i drugim općim aktima.“

Članak 22.

U članak 193. iza točke 8. dodaje se točka 9. koja glasi:

 „raspravlja o prijedlogu Etičkog kodeksa neposrednih nositelja odgojno –obrazovne djelatnosti i Kućnog reda“

Dosadašnja točka 9. postaje točka 10.

Članak 23.

U članku 202. dodaje se stavak 3. i glasi:

„Obveza javnosti rada Škole provodi se u skladu s odredbama Zakona o pravu na pristup informacijama i Zakona o zaštiti osobnih podataka.“

Članak 23.

U članku 213. dodaju se iza riječi Škole „osim članka 103. stavka 4. koja se primjenjuje od 1. siječnja 2017. godine.“

Članak 24.

Iza članka 213. dodaje se članak 214. koji glasi:

„Do stupanja na snagu Pravilnika ministra nadležnog za osnovno obrazovanje kojim se propisuju kriteriji za izricanje pedagoških mjera, škola će izricati pedagoške mjere sukladno odredbama članka 158. – 176. ovog Statuta. Nakon stupanja na snagu Pravilnika o pedagoškim mjerama, odredbe iz članka 158. – 176. ovog Statuta stavit će se izvan snage.“

KLASA: 012-03/15-01/1

URBROJ: 2186-143-03-15-7

Visoko, 24.3.2015.

Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Zlatko Rusan, dipl. ing

Ove Izmjene i dopune Statuta objavljene su na oglasnoj ploči Škole dana 24. ožujka 2015. godine, a stupile su na snagu dana 1. travnja 2015. godine.

 Ravnateljica škole

 \_\_\_\_\_\_\_\_\_\_\_\_\_\_\_\_\_\_

Nada Horvat